Fostul premier Victor Ponta îl „avertizează” pe Liviu Dragnea să nu paraziteze dezbaterile la moţiunea de cenzură cu propaganda sinistră a „luptei cu statul paralel” şi publică o „fotografie-avertisment”, în care apar el, Dragnea şi George Maior, scrie News.ro.

„Mâine este o moţiune de cenzură la adresa Guvernului / chiar dacă nu există şanse să fie adoptată trebuie să folosim acest moment pentru a discuta despre adevăratele probleme ale guvernării: inflaţia uriaşă şi creşterea creditelor, deficitul bugetar şi comercial galopant, lipsa investiţiilor publice şi a absorbţiei fondurilor europene, politizarea şi căpuşarea companiilor de stat, abandonarea proiectelor de infrastructură mare sau de mediu, samd!”, scrie Ponta pe pagina sa de Facebook.

El îl avertizează pe Liviu Dragnea să nu paraziteze discuţia de la moţiune.

„Îl avertizez pe Liviu Dragnea să nu paraziteze discuţia de mâine de la moţiunea de cenzură cu acele minciuni stupide şi propaganda sinistră a «luptei cu Statul Paralel» / Liviu Dragnea ştie foarte bine că acesta este o manipulare a consilierilor săi - nu a existat niciodată un «Stat Paralel» ci doar instituţii ale Statului Român care au funcţionat mai bine sau mai rău - iar Liviu Dragnea a luptat şi luptă şi azi să intre în graţiile acestor instituţii şi să negocieze cu acestea - iar atunci când nu le poate folosi în interesul său le atacă sub denumirea de «Stat Paralel» ; dacă justiţia l-a condamnat Dragnea înţelege că nu a «negociat» destul de bine cu «Statul»!”, susţine Ponta.

Victor Ponta mai afirmă că, spre deosebire de George Maior sau Eduard Hellvig, care au obligaţia instituţională de a nu riposta la „mizeriile lui Dragnea”, el a tăcut din respect faţă de statul român şi din jena de a„“spăla în public” rufele murdare ale „camaradului Liviu”.

„Aşa că m-am decis să prezint o fotografie-avertisment pentru Dragnea / ştiu că va înţelege mesajul meu, ştiu că moare de frica celor de care a spus că nu îi este frică, şi îi cer ca mâine să ne lase să discutăm în Parlament despre problemele guvernării fără să îşi mai pună Propaganda să ne intoxice cu marota «Statului Paralel»!”, încheie Victor Ponta, publicând o fotografie în care apar el, Dragnea şi George Maior.